PROTECŢIA PERSOANELOR VÂRSTNICE ÎN UNELE STATE MEMBRE ALE UNIUNII EUROPENE
 

                 Introducere

                   Proclamând ziua de 1 octombrie Ziua Internaţională a persoanelor în vârstă, Adunarea Generală a ONU a adoptat la 16 decembrie 1991, prin Rezoluţia nr. 46, principiile Naţiunilor Unite pentru persoanele în vârstă, principii care vizează independenţa acestora, participarea şi integrarea lor în viaţa economică şi socială, accesul la îngrijirea sănătăţii, accesul la serviciile sociale şi juridice.

                   Principiile Naţiunilor Unite referitoare la persoanele vârstnice au în vedere următoarele:

                   Independenţa 

                   Potrivit acestui principiu, persoanele în vârstă trebuie să aibă acces, în măsură satisfăcătoare, la hrană, locuinţă, îmbrăcăminte, îngrijirea sănătăţii, susţinerea familiilor şi comunităţilor prin auto-asistenţă, să aibă posibilitatea să muncească sau să aibă acces la alte surse de venituri, să ia parte la decizia care determină în ce moment şi în ce ritm se vor retrage din viaţa activă, să aibă acces la programe corespunzătoare de învăţământ şi pregătire, să trăiască în medii sigure, adaptate preferinţelor lor personale.

                   Participarea 

                   Persoanele în vârstă trebuie să rămână integrate în societate, să participe în mod activ la definirea şi aplicarea politicilor care se referă direct la bunăstarea lor şi să fie în măsură să fructifice posibilităţile de a aduce servicii colectivităţii.

                   Îngrijirea 

                   Persoanele în vârstă trebuie să beneficieze de îngrijire şi de protecţia familiei şi a colectivităţii, să aibă acces la îngrijire medicală, care să-i ajute să-şi conserve sau să-şi regăsească un nivel corespunzător de bunăstare fizică, mentală şi emoţională şi care să servească prevenirii sau întârzierii îmbolnăvirilor, să aibă acces la serviciile sociale şi juridice capabile să le protejeze interesele, la serviciile spitaliceşti capabile să le asigure îngrijirea, readaptarea şi stimularea socială şi mentală, într-un mediu sănătos şi sigur.

                   Dezvoltarea 

                   Acest principiu se referă la dreptul celor de vârsta a treia de a  beneficia şi la această vârstă de dezvoltare individuală, de a avea acces la resursele societăţii pe plan educativ, cultural, spiritual şi de petrecere a timpului liber.

                   Demnitatea 

                   Conform acestui principiu, aceste persoane ar trebui să aibă posibilitatea să trăiască în demnitate şi securitate, fără a fi exploatate sau supuse presiunilor fizice sau mentale, să fie tratate cu respectarea principiului echităţii, oricare ar fi vârsta lor, sexul, rasa sau originea etnică, handicapurile sau alte caracteristici. 

                   Pe plan regional, Consiliul Europei, prin Convenţia europeană a drepturilor omului şi Carta socială europeană, cu protocoalele adiţionale, recunoaşte dreptul persoanelor în vârstă la protecţie socială, prin măsuri menite să le permită să rămână cât mai mult posibil membri activi ai societăţii, cu posibilitatea de a-şi alege în mod liber felul de viaţă şi de a duce o existenţă independentă, garantându-le celor care trăiesc în instituţii asistenţa adecvată.

                   Protocolul adiţional la Carta socială europeană îi dezvoltă prevederile, referindu-se explicit la persoanele în vârstă şi precizând necesitatea adoptării următoarelor măsuri concrete la nivelul statelor membre: 

                  " asigurarea condiţiior necesare pentru ca persoanele în vârstă să rămână cât mai mult timp membrii deplini ai societăţii, prin intermediul asigurării resurselor suficiente pentru a le permite să ducă o existenţă decentă şi să participe activ la viaţa publică, socială şi culturală, prin intermediul difuzării informaţiilor privitoare la serviciile şi facilităţile care există în favoarea lor, precum şi la posibilitatea de a uza de ele; 

                  asigurarea posibilităţii persoanelor în vârstă să aleagă în mod liber felul lor de viaţă şi să ducă o existenţă independentă, în anturajul lor obişnuit, prin intermediul punerii la dispoziţie de locuinţe potrivite nevoilor şi stării lor de sănătate sau de ajutoare adecvate în vederea amenajării locuinţei, precum şi prin acordarea îngrijirilor şi serviciilor pe care situaţia lor le necesită;

                   garantarea aplicării regulilor referitoare la respectarea vieţii private pentru acele persoane în vârstă care trăiesc în instituţii de asistenţă şi asigurarea posibilităţii acestora de a  participa la determinarea condiţiilor de viaţă în respectivele instituţii.” 

                  La nivelul Uniunii Europene, articolul 13 din Tratatul de la Amsterdam reprezintă, într-un fel, sediul materiei şi menţionează faptul că se pot lua toate măsurile necesare în vederea combaterii discriminării fondate pe sex, rasă, origine etnică, convingeri, handicap, vârstă sau orientare sexuală.

                  Carta drepturilor fundamentale, în articolul 25, face referire la drepturile persoanelor vârstnice: “Uniunea recunoaşte şi respectă dreptul persoanelor în vârstă de a duce o viaţă demnă şi independentă şi de a participa la viaţa socială şi culturală”.

                  Recunoaşterea dreptului persoanelor în vârstă de a duce o viaţă demnă şi independentă decurge din dreptul lor la protecţie socială, înscris în drepturile sociale fundamentale.

                  Articolul 25 din Carta drepturilor fundamentale nu figurează în capitolul VI, “Solidaritate”, care reuneşte toate celelalte drepturi sociale fundamentale. Conţinutul său depăşeşte cadrul social, el cuprinzând dreptul de participare la viaţa socială şi culturală, care include şi participarea la viaţa politică. 

                  Dreptul persoanelor vârstnice este consacrat în Cartă ca fiind un drept ce face referire la nediscriminarea fondată pe vârstă.

                  În ultimul deceniu, la nivelul Uniunii, au existat numeroase iniţiative referitoare la această categorie de personae:

                  Decizia 91/49/CEE din 26 noiembrie 1990 referitoare la acţiunile comunitare în favoarea persoanelor vârstnice; 

                  Decizia din 17 octombrie 1991 din 91/544/CEE - a fost înfiinţat Grupul de legătură pentru promovarea dialogului cu organizaţiile reprezentative ale persoanelor în vârstă;

                  Decizia 92/440/CEE din 24 iunie 1992 referitoare la pregătirile pentru organizarea anului european al persoanelor vârstnice; 

Decizia 93/512/CEEdin 21 septembrie 1993 referitoare la iniţiative tehnologice comunitare în favoarea persoanelor cu handicap şi a persoanelor vârstnice;

                  Declaraţia de principiu a Consiliului Uniunii Europene şi a miniştrilor afacerilor sociale reuniţi la 6 decembrie 1993 cu ocazia închiderii anului european al persoanelor în vârstă şi al solidarităţii între generaţii;

                  Comunicatul Comisiei din 21 mai 1999 – "Către o Europă pentru toţi vârstnicii – promovarea prosperităţii şi solidarităţii între generaţii", care propune o strategie ce acoperă domenii cheie de acţiune la nivelul Uniunii Europene, în materia angajării, protecţiei sociale, sănătăţii, nediscriminării şi integrării persoanelor vârstnice.
                  În cadrul Parlamentului European s-a constituit în 1984 Intergrupul privind îmbătrânirea (Intergroup on Ageing). El reuneşte eurodeputaţi de naţionalităţi şi ideologii politice diferite, în scopul dezbaterii diverselor probleme legate de persoanele vârstnice (în Uniunea Europeană acestea reprezintă o treime din totalul populaţiei şi 40% din numărul alegătorilor).

                  Intergrupul recunoaşte că persoanele vârstnice din Europa aduc numeroase contribuţii economice şi umane şi că ele participă activ în cadrul societăţii, adeseori voluntar, chiar după ce au ieşit de pe piaţa muncii.

                  Având în vedere situaţia prezentată de statisticele demografice, care relevă o îmbătrânire a populaţiei, la nivelul Uniunii Europene s-au luat măsuri de consolidare a politicilor de coordonare între statele membre în domenii precum pensionările şi integrarea socială, raporturile de muncă şi îngrijirile medicale pe termen lung. De asemenea, Uniunea Europeană a elaborat o legislaţie de luptă împotriva discriminării bazate pe vârstă în cadrul raporturilor de muncă.

                  Realizarea Strategiei de la Lisabona, revizuirea agendei politice sociale, definirea noului program de cercetare şi perspectivele financiare ale Uniunii Europene sunt câteva dintre marile domenii în cadrul cărora problema îmbătrânirii trebuie dezbătută şi în cadrul cărora Parlamentul European îşi poate aduce contribuţia. Parlamentul European are un rol important în realizarea proiectelor europene şi în garantarea punerii lor în aplicare de către statele membre.

                  Intergrupul privind îmbătrânirea contribuie la elaborarea unor politici europene judicioase şi eficace în domeniul său de competenţă. Obiectivele sale sunt:

                  - să servească drept forum de discuţie şi să întreprindă acţiuni concertate referitoare la problemele legate de persoanele vârstnice (pensii, discriminarea pe motiv de vârstă, angajarea muncitorilor vârstnici şi sănătatea persoanelor vârstnice);

                  - să permită eurodeputaţilor schimbarea periodică a unor puncte de vedere cu reprezentanţi ai Comisiei Europene, ai Consiliului, ai ONG-urilor europene şi ai altor organisme competente privind politicile europene care afectează persoanele vârstnice;

                  - să promoveze interesele persoanelor vârstnice în programele şi politicile Uniunii Europene şi să stabilească raporturi de muncă durabile;

                  - să sensibilizeze Europa faţă de problemele legate de îmbătrânire şi să adopte o atitudine pozitivă faţă de îmbătrânire în cadrul Parlamentului European şi al celorlalte instituţii europene;

                  - să permită apropierea Uniunii Europene de cetăţenii vârstnici, propunând măsuri care răspund preocupărilor şi aşteptărilor acestora faţă de Uniunea Europeană.

                  La nivelul ţărilor membre ale Uniunii Europene, modalităţile de aplicare a măsurilor de protecţie a persoanelor în vârstă sunt diferenţiate, de la o ţară la alta.

                   În cele ce urmează vom prezenta sintetic măsurile de protecţie socială care se adresează persoanelor vârsnice în unele state membre, cât şi organizarea şi atribuţiile autorităţilor publice care au competenţe în acest domeniu.

    Austria


    În mod tradiţional, la nivelul reglementărilor există o distincţie clară între asistenţa medicală şi cea socială. Astfel, asistenţa medicală este reglementată la nivel federal, în timp ce protecţia socială pentru diferite categorii de persoane (copii, tineri, persoane vârstnice) este responsabilitatea autorităţilor locale de la nivelul Land-urilor.


    De asemenea, dispoziţiile constituţionale prevăd că toate aspectele legate de securitatea socială, pentru persoanele în vârstă, copii, persoanele cu dizabilităţi, care nu sunt acoperite de sistemul de asigurări sociale, revin guvernelor locale.


    La nivel federal, Ministerul pentru Asigurări Sociale, Generaţii şi Protecţia Consumatorilor(Bundesministerin fur soziale Sicherheit, Generationen und Konsumentenschutz) are în structura sa şi un departament specializat, respectiv Departamentul pentru tineret, familie şi problemele privind persoanele vârstnice, care are ca atribuţii elaborarea politicilor guvernamentale vizând aceste categorii de populaţie. 


    Trebuie menţionat că protecţia socială a vârstnicilor face obiectul unor reglementări specifice la nivelul Land-urilor, iar prima iniţiativă legislativă privind asistenţa socială pentru persoanele vârstnice şi a celor cu dizabilităţi a fost adoptată în anul 1992, în Land-ul Austria Superioară. Totuşi, există diferenţe de abordare a problematicii legate de vârstnici la nivelul Land-urilor, neexistând reglementări în domeniu în toate Land-urile.


    Organismele din sectorul public şi serviciile sociale furnizate persoanelor în vârstă fac obiectul legilor privind asistenţa socială de la nivelul Land-urilor, la fel ca şi contribuţiile la schemele de asigurări, precum şi subvenţiile şi modalităţile de colectare a acestora la bugetele locale.


    Alături de sectorul public, un rol important în asigurarea protecţiei sociale a persoanelor vârstnice îl deţin organizaţiile non-profit, bazate pe activitatea de voluntariat.


    Ca exemplu, la nivelul municipalităţii din Viena, există mai mulţi furnizori de servicii sociale pentru vârstnici, care oferă asistenţă la domiciliu constând în reparaţii, oferirea unei mese calde, servicii de curăţenie, instalarea de alarme pentru locuinţă.


    Aceşti furnizori sunt coordonaţi de un Departament de afaceri sociale, existent la nivelul administraţiei publice municipale, care încheie contracte de prestări servicii cu firme specializate şi alocă fondurile necesare pentru aceste activităţi specifice. Acest departament este organizat la rândul său în 10 centre sociale care acoperă toate districtele din Viena, iar personalul din aceste centre stabileşte primele contacte cu cei aflaţi în dificultate şi procedează la acordarea de asistenţă la domiciliu. 


     Dacă există necesităţi individuale care implică un efort colectiv, sunt contactaţi şi alţi furnizori de servicii, precum şi autorităţile locale.


     Trebuie menţionat că în viitor se are în vedere o abordare nouă a modalităţilor de acordare de asistenţă socială, prin integrarea celor două componente: asistenţa medicală şi cea socială, în special pentru protecţia vârstnicilor, integrare care se va realiza la nivelul municipalităţilor sub forma unor unităţi specializate pe probleme sociale şi medicale şi care vor activa pentru a soluţiona problemele specifice acestor persoane.

                  Belgia

                   Pe lângă pensii, sistemul de asigurări sociale din Belgia cuprinde şi ajutoarele sociale la care are dreptul orice persoană rezidentă în această ţară. Pentru a pune în aplicare acest desiderat au fost înfiinţate, în fiecare comună, centre publice pentru acţiuni sociale. Ajutoarele furnizate de către aceste centre pot fi sub mai multe forme: de atenuare a unei anumite situaţii dificile, curative, preventive, de natură materială, socială, medicală sau psihologică.

                   Câteva exemple de servicii furnizate de către centrele publice pentru acţiuni sociale: ajutorul financiar, ajutorul psihosocial, ajutorul juridic, ajutorul medical, ajutorul la domiciliu.

                   Banii necesari pentru funcţionarea acestor centre, provin de la bugetele administraţiilor locale, dar anumite servicii sunt finanţate şi conduse  de către cele trei comunităţi existente în Belgia (Comunitatea flamandă, Comunitatea franceză şi Regiunea Bruxelles-capitală) sau chiar de la nivel federal.

                    Oficiul Naţional de Pensii este  instituţia care se ocupă cu securitatea socială a persoanelor, fiind administrată de către un comitet de gestiune, care are printre atribuţii şi acordarea de alocaţii pentru persoanele vârstnice (garantarea resurselor persoanelor vârstnice).

                  Aceste alocaţii se acordă atât cetăţenilor belgieni, cât şi cetăţenilor altor state cu care Belgia a încheiat o convenţie de reciprocitate în acest domeniu (aceste ţări sunt Danemarca, Franţa, Irlanda, Luxemburg, Norvegia, Olanda, Marea Britanie, Suedia şi Elveţia) sau persoanelor care au statutul de refugiat sau apatrid, în conformitate cu tratatele internaţionale, cu condiţia ca persoana ce solicită alocaţia să aibă reşedinta principală în Belgia.

                  Vârsta minimă de acordare a acestor alocaţii este de 63 de ani (până la data de 1.12.2006), urmând sa crească treptat până la vârsta de 65 de ani la începutul anului 2009 (Legea din 22 martie 2001 privind garantarea veniturilor persoanelor vârstnice).

                  Cererea pentru a obţine acest ajutor se adresează autorităţilor locale unde îşi are reşedinţa solicitantul sau la Oficiul Naţional de Pensii.

       Cipru

      Ministerul Muncii şi Asigurărilor Sociale este răspunzător pentru implementarea politicilor guvernamentale referitoare la: asigurările sociale, ocuparea şi formarea profesională, protecţia socială a copiilor, tinerilor şi persoanelor vârstnice şi relaţiile de muncă. El este structurat în departamente specializate, şi anume: Departamentul pentru asigurări sociale şi Departamentul pentru servicii sociale.

      Departamentul pentru asigurări sociale are drept atribuţii: elaborarea schemei de asigurări sociale obligatorii pentru toţi angajatorii şi angajaţii acestora, cât şi pentru liber-profesionişti, acordarea indemnizaţiilor pentru maternitate, boală profesională, ajutor de şomaj,  acordarea pensiilor pentru limită de vârstă, pensii de invaliditate, pensii de urmaş, ajutoare pentru copii orfani, pentru funeralii şi înmormântare, ajutoare pentru persoanele cu dizabilităţi.

     De asemenea, acest departament răspunde de acordarea pensiilor sociale pentru persoanele care au împlinit vârsta de 65 de ani şi nu pot obţine pensia pentru limită de vârstă.

     Al doilea departament, respectiv cel pentru servicii sociale, se ocupă cu asigurarea serviciilor sociale de stat. Principalele programe desfăşurate de acest departament sunt legate de: Servicii sociale pentru familii şi copii, Munca în folosul comunităţii, Asistenţa publică şi servicii pentru persoanele vârstnice, precum şi cel referitor la Dezvoltarea profesională şi elaborarea de programe publice.

      Referitor la protecţia socială a persoanelor vârstnice, trebuie menţionat că una dintre cele mai importante reforme în domeniu a fost înfiinţarea în 1995 a unui Organism de coordonare pentru vârstnici, aflat în subordinea Ministerul Muncii şi Asigurărilor sociale, în vederea promovării intereselor şi furnizării unor servicii sociale conforme standardelor de calitate a vieţii.

      Rolul acestui organism este foarte important în elaborarea şi implementarea politicilor guvernamentale, precum şi în sprijinirea departamentelor specializate ale Ministerului Muncii şi Asigurărilor Sociale.

      Alături de această autoritate naţională, trebuie relevată şi înfiinţarea, în 1999, a Parlamentului persoanelor în vârstă, un adevărat forum de dezbatere a problemelor specifice şi de promovare a iniţiativelor în domeniu, în cadrul politicilor guvernamentale.

       De asemenea, Ministerul Muncii şi Asigurărilor Sociale în colaborare cu Organismul de coordonare pentru vârstnici a redactat o Cartă socială, prin care sunt acordate facilităţi tuturor persoanelor peste 63 de ani în vederea participării la activităţi sociale şi culturale. Carta dă dreptul acestor persoane de a călători gratuit în transportul  în comun, atât urban cât şi interurban, precum şi de a beneficia de reduceri la tarifele transportului aerian şi maritim. Alte facilităţi inserate în această Cartă se referă la reduceri pentru tarifele hoteliere şi  efectuarea analizelor medicale.

       Începând cu anul 2001, sunt acordate ajutoare materiale pentru persoanele în vârstă pentru întreţinerea şi repararea locuinţelor, cât şi pentru furnizarea de asistenţă medicală în scopul evitării instituţionalizării acestora.

       De asemenea, au fost majorate pensiile sociale şi contribuţiile la asigurările sociale, în vederea acordării unor indemnizaţii persoanelor în vârstă, însă numai pentru situaţii determinate.

       Danemarca

 
       Sistemul de protecţie socială danez are la bază principiul asigurării unor condiţii de viaţă decente pentru toţi cetăţenii, precum şi garantarea unor drepturi fundamentale pentru cazurile de şomaj, boală sau bătrâneţe.


      Acest sistem de protecţie socială acoperă o problematică largă legată de: condiţiile de angajare, obţinerea unei pensii pentru limită de vârstă, crearea unor fonduri de pensii private, asistenţa medicală.


      Unul dintre obiectivele esenţiale ale politicilor sociale elaborate la nivel guvernamental este legat de asigurarea unor servicii sociale pentru persoanele vârstnice, în special referitor la asistenţa acordată acestora pentru întreţinerea locuinţei şi servicii medicale.


     Este demn de reţinut că sistemul de protecţie socială este descentralizat, iar autorităţile locale au un rol determinant în aplicarea legislaţiei specifice şi coordonarea politicilor sociale, acordând o atenţie deosebită problemelor  populaţiei vârstnice.


     Astfel, la nivelul unităţilor administrativ-teritoriale  se  asigură servicii sociale pentru  persoanele vârstnice, se acordă  facilităţi la plata utilităţilor, subvenţii pentru întreţinerea locuinţei, asistenţă medicală la domiciliu, reduceri de taxe şi impozite.


     Conform legislaţiei în domeniul protecţiei sociale, autorităţile locale sunt în măsură să determine modalităţile de ajutorare şi sprijinire a vârstnicilor, în funcţie de nevoile speciale ale acestora şi de resursele financiare alocate din  bugetul local. Aceste autorităţi sunt obligate să acorde asistenţă socială la nivel individual, existând posibilitatea pentru bătrâni de a opta pentru anumite servicii sociale care corespund necesităţilor lor.


     De asemenea, alături de autorităţile locale sunt implicate, pe bază de voluntariat, şi organizaţii private care contribuie la furnizarea unor servicii sociale şi la finanţarea unor proiecte şi activităţi specifice pentru persoanele vârstnice.

               Autoritatea naţională care coordonează politica în domeniu este Consiliul Naţional pentru Servicii Sociale, agenţie guvernamentală specializată, aflată în subordinea Ministerului Afacerilor Sociale. Acest Consiliu reprezintă o unitate centrală de informare şi coordonare în domeniul serviciilor sociale asigurate de către autorităţile locale pentru copii, tineret şi persoane vârstnice. Consiliul elaborează ghiduri pentru autorităţile locale, de implementare a legislaţiei şi referitoare la practicile de urmat în domeniu, în scopul îmbunătăţirii şi dezvoltării performanţei sectorului public în cadrul asigurării serviciilor sociale. Totodată, elaborează proiecte şi programe  sociale, care înglobează experienţa autorităţilor locale şi a comunităţii ştiinţifice şi contribuie la diversificarea politicilor de protecţie socială.

                  Estonia

                   La nivel naţional, din anul 1993, protecţia tuturor categoriilor de persoane este asigurată de Comitetul pentru Asigurări Sociale, care este în subordinea Ministerului pentru Probleme Sociale al Estoniei. 

                   Principalele atribuţii ale Comitetului pentru Asigurări Sociale sunt următoarele: garantarea şi gestionarea bugetului alocat, precum şi plata pensiilor de stat, a ajutoarelor şi compensaţiilor; realocarea fondurilor bugetare spre regiunile cu schimbări demografice semnificative; prezentarea de propuneri pentru modificarea legilor din domeniul asigurărilor şi protecţiei sociale.

                    Plata pensiilor de stat, cât şi a ajutoarelor şi compensaţiilor se realizează prin agenţiile locale ale Comitetului.

                   Structura de organizare a Comitetului pentru Asigurări Sociale este următoarea: 4 departamente locale, care au în responsabilitate câte o regiune a ţării şi Registrul de pensii al statului, care are în componenţă departamente şi direcţii financiare, de calcul, informatice, precum şi structuri medicale pentru stabilirea incapacităţii de muncă şi pentru reabilitatea persoanelor cu dizabilităţi.

                   Printre formele de ajutor social de care pot beneficia persoanele vârstnice se regăsesc: examinări şi controale medicale gratuite, compensaţii pentru înmormântare, ajutoare financiare pentru persoanele care au suferit accidente sau au fost victime ale unor agresiuni care le-a diminuat capacitatea de muncă, acordarea de subvenţii pentru persoanele pensionate anticipat şi familiile monoparentale, etc.

                   Serviciile sociale pentru persoanele vârstnice se desfăşoară sub coordonarea structurilor locale, la nivelul municipiilor, oraşelor şi celorlalte unităţi administrative, fiind asigurate de structuri formate din voluntari.     

                   FINLANDA

                   Conform modelului nordic de protecţie socială, noile strategii de protecţie socială şi sănătate elaborate de guvernul finlandez au ca obiectiv central protecţia persoanelor în vârstă, având în vedere prognozele conform cărora, în următorii 30 de ani, populaţia din Finlanda va îmbătrâni rapid.
 Conform prevederilor constituţionale, această politică se desfăşoară prin colaborarea dintre Ministerul pentru Probleme Sociale şi Sănătate
, Asociaţia Autorităţilor Locale şi Regionale finlandeze, ONG-uri, comunitatea ştiinţifică, reţele de voluntariat şi reprezentanţii persoanelor vârstnice. Celelalte instituţii implicate în  problemele protecţiei sociale a persoanelor în vârstă sunt: Centrul de Pensii (ETK), care gestionează sistemul public de pensii; Institutul de Asigurări Sociale (KELA), care este un  organism independent, şi care gestionează fondurile provenite  din diferite tipuri  de asigurări, inclusiv pentru servicii destinate persoanelor în vârstă.

                  În Finlanda, politica de protecţie a persoanelor în vârstă are un caracter puternic descentralizat.
 Municipalităţile şi organizaţiile asociative sunt principalii responsabili de modul de funcţionare al serviciilor sociale şi de sănătate destinate persoanelor în vârstă. În Finlanda există douăzeci de organizaţii naţionale pentru persoane în vârstă,  o mie de organizaţii şi asociaţii locale de profil.

                  La nivelul municipalităţilor există douăzeci de Consilii pentru problemele persoanelor în vârstă. Aceste consilii sunt formate din reprezentanţi aleşi de ONG-uri, din reprezentanţi direcţi ai persoanelor în vârstă şi funcţionari publici ai autorităţilor publice. Consiliile monitorizează permanent condiţiile de viaţă şi serviciile sociale şi de sănătate acordate persoanelor în vârstă. 

                   Municipalităţile trebuie să stabilească o strategie pentru îngrijirea persoanelor în vârstă, programe de dezvoltare a serviciilor în funcţie de nevoile locale şi de resurse. Fiecare municipiu are ombudsman care rezolvă reclamaţiile depuse de beneficiari. Activitatea lor este controlată de birouri guvernamentale, la nivel provincial. 

                  Ministerul pentru Afaceri Sociale şi Sănătate elaborează strategia de protecţie socială a persoanelor în vârstă la nivel naţional, coordonează acţiunea administrativă şi finanţează planul pe o perioadă de 5 ani.
 Conform legii sunt elaborate ghiduri pentru clienţi, personal, referitoare la metode de operare şi management.

                  În noile modele de protecţie a persoanelor în vârstă, rolul de coordonare a acţiunilor revine sectorului public, dar cu implicarea decisivă a mediului local, prin cooperare intermunicipală şi regională. Asociaţia Autorităţilor Locale şi Regionale împreună cu Ministerul Protecţiei Sociale şi Sănătăţii au elaborat o Recomandare pentru municipalităţi, referitoare la calitatea îngrijirii şi serviciilor destinate persoanelor în vârstă conform standardelor stabilite pentru fiecare tip de îngrijire (servicii de ajutor la domiciliu, îngrijire în instituţii sau în familie).

                   În perioada următoare, principalele obiective în acest domeniu vor fi respectarea principiilor nondiscriminării, egalităţii, independenţei economice, securităţii şi stabilirea clară a responsabilităţilor pentru principalii actori ai acestei politici, astfel încât să se răspundă corespunzător provocărilor şi să fie asigurate servicii eficiente. Scopurile acestor măsuri vor fi: 

- prelungirea perioadei de activitate a persoanelor în vârstă   cu 2-3 ani şi menţinerea stării lor de sănătate; 

- asigurarea protecţiei pe grupuri de persoane în vârstă;

- protecţia împotriva abuzurilor faţă de persoanele în vârstă; 

- extinderea acţiunilor preventive; 

- accesul la servicii de calitate; 

- mărirea susţinerii financiare a politicii de protecţie a persoanelor în vârstă;

- creşterea responsabilităţii colectivităţilor locale, a răspunderii familiale şi individuale. 

                Franţa

                 Protecţia socială în Franţa se bazează pe asigurarea condiţiilor de viaţă decente pentru toţi cetăţenii, cu o atenţie specială pentru persoanele fără un loc de muncă, persoanele vârsnice şi persoanele cu dizabilităţi.

                  Acordarea asistenţei persoanelor vârstnice, ce constă în alocaţii pentru întreţinera zilnică, asistenţa medicală la domiciliu ş.a., reprezintă o preocupare atât pentru autorităţile naţionale cât şi pentru cele locale.

                  La nivel naţional, în cadrul Ministerului Sănătăţii şi Solidarităţii îşi desfăşoară activitatea Ministrul delegat cu securitatea socială a persoanelor vârstnice, a persoanelor cu dizabilităţi şi a familiei, care coordonează politica în domeniu.

                  Sistemul de protecţie socială este descentralizat, autorităţile locale fiind cele care au un rol important în aplicarea legislaţiei specifice şi coordonarea politicilor sociale la acest nivel.

                  În afara sistemului de pensii pentru limită de vârstă, care se împarte în funcţie de categoriile de salariaţi, persoanele vârstnice care nu-şi pot acoperi toate cheltuielile cu întreţinerea şi cu îngrijirea medicală pot primi, după analizarea cererii de către organele locale specializate (centrul comunal pentru ajutor social sau biroul pentru ajutor social) alocaţii, sub formă bănească (alocaţii speciale, alocaţii suplimentare, alocaţia pentru autonomie), sub forma ajutorului la domicilui sau internarea în instituţii de specialitate.

                  Condiţiile generale pentru a obţine aceste ajutoare sunt următoarele:                     

vârsta de cel puţin 60 de ani; pierderea autonomiei (dificultăţi în îndeplinirea activităţilor obişnuite pentru o viaţă normală); rezidenţa stabilă şi legală în Franţa.
                 GRECIA

                  În Grecia, pentru a beneficia de sistemul protecţiei sociale, cetăţenii trebuie să aibă un loc de muncă, în funcţie de care au acces la un anume tip de protecţie socială. Sistemul grec de securitate socială se întemeiază pe două axe: protecţia de bază şi protecţia complementară (auxiliară). El cuprinde un mare număr de Case de Asigurare.

                   Principala instituţie care susţine protecţia socială a cetăţenilor greci este Institutul de Asigurări Sociale (IKA)
 la care este afiliată majoritatea lucrătorilor salariaţi, reprezentând sistemul general de asigurare. În afara sistemului IKA, există sisteme speciale (Case profesionale) la care sunt afiliate anumite categorii ale populaţiei. Agricultorii beneficiază de sistemul de asigurări al lucrătorilor agricoli (OGA-Organismul de Asigurări Agricole). Lucrătorii independenţi sunt afiliaţi unor Case de asigurări speciale pentru diferitele categorii socio-profesionale (avocaţi, profesiuni medicale, comercianţi, ingineri etc.), reunite de Organismul de Asigurare a Independenţilor (OAEE). Fiecare instituţie de asigurare are o reglementare specială. 

                   Marea majoritate a instituţiilor care asigură securitatea socială a cetăţenilor greci se află sub controlul Ministerului Muncii şi Protecţiei Sociale. Puterile publice intervin pentru apărarea interesului general împotriva abuzurilor şi veghează asupra aplicării legislaţiei şi reglementărilor diferitelor Case de asigurări, conduse de consilii de administraţie în care se află asiguraţi, pensionari, funcţionari şi reprezentanţi ai statului.

                   Problemele legate de persoanele în vârstă sunt de competenţa Institutului de Asigurări Sociale (IKA), la care cetăţenii contribuie cu cotizaţii pentru toate tipurile de asigurări. Institutul are birouri locale în toată ţara.

                   Institutul de Asigurări Sociale este cea mai extinsă organizaţie care se ocupă de protecţia socială a celor peste 5,5 milioane lucrători şi 800.000 de pensionari.

                   Institutul cooperează cu alte organizaţii care se ocupă de Serviciile de forţă de muncă (OAED), Serviciile la domiciliu, Uniunea muncitorilor etc. Institutul coordonează acţiunile de protecţie socială la nivel naţional şi la nivel transnaţional. 

                   Noua reformă a sistemului de securitate socială (Legea 3029/2002; Legea 29/1/2004) menţionează intenţia guvernului elen de a unifica condiţiile de pensionare pentru toate categoriile de cetăţeni; integrarea principalelor Case de asigurare, până în anul 2008; elaborarea regulilor financiare care să garanteze funcţionarea eficientă a Institutului de Asigurări Sociale.

                  IRLANDA

                   Responsabil cu managementul, administrarea şi dezvoltarea sistemului naţional de protecţie socială este Ministerul Afacerilor Sociale şi Familiei. În subordinea sa se află cinci agenţii, dintre care două se preocupă îndeosebi de protecţia persoanelor vârstnice. Serviciul de Pensii este responsabil de aplicarea prevederilor legale referitoare la pensiile ocupaţionale. Ombudsman-ul Oficiului de Pensii soluţionează petiţiile legate de proasta administrare a acestora.

               Consiliul Naţional privind Îmbătrânirea şi Persoanele Vârstnice (National Council on Ageing and Older People) este o agenţie consultativă pentru Ministerul Sănătăţii cu privire la toate problemele legate de îmbătrânire şi de protecţia persoanelor vârstnice din Republica Irlanda. A fost înfiinţat la data de 19 martie 1997. 

      Atribuţiile Consiliului sunt:

· consilierea Ministerului Sănătăţii privind toate problemele legate de îmbătrânire şi de protecţia persoanelor vârstnice, fie din iniţiativa sa, fie la cererea ministerului, şi mai ales privind:

· măsurile de promovare a sănătăţii persoanelor vârstnice;

· măsurile de promovare a incluziunii sociale a acestora;

· implementarea recomandărilor conţinute în rapoartele de politică întocmite de Ministerul Sănătăţii;

· metodele de încurajare a unui parteneriat extins între organismele publice şi cele bazate pe voluntariat în oferirea serviciilor pentru persoanele vârstnice;

· asigurarea asistenţei persoanelor vârstnice aflate în dificultate;

· metodele de încurajare a atitudinilor pozitive în viaţă după vârsta de 65 de ani;

· metodele de încurajare a unei participări extinse la viaţa socială a persoanelor vârstnice;

· iniţierea unor acţiuni de cercetare necesare pentru planificarea şi dezvoltarea serviciilor pentru persoanele vârstnice.

· asistarea dezvoltării politicilor şi strategiilor naţionale şi regionale menite să conducă la ameliorarea sănătăţii şi a statutului social al persoanelor vârstnice prin:

· cercetarea modului de viaţă şi a nevoilor persoanelor vîrstnice din Irlanda;

· identificarea şi promovarea unor modele de bună practică în îngrijirea persoanelor vîrstnice şi a serviciilor oferite lor;

· strânse legături cu organismele publice, voluntare şi profesionale implicate în dezvoltarea şi/sau implementarea politicilor naţionale şi regionale care au ca obiectiv ameliorarea sănătăţii şi a statutului social al persoanelor vârstnice.

· promovarea sănătăţii, bunăstării şi autonomiei persoanelor vîrstnice;

· promovarea unei mai bune înţelegeri a procesului de îmbătrânire şi a persoanelor vîrstnice din Irlanda;

· stabilirea de contacte cu organismele internaţionale care au atribuţii similare celor ale Consiliului.

                   Consiliul poate îndruma şi alte ministere, la cererea acestora, pe probleme privind îmbătrânirea şi bunăstarea persoanelor vârstnice.
                   Italia


        O reglementare unitară în acest domeniu, la nivel naţional, a fost intrusă în anul 2000, prin Legea nr. 328. De asemenea, reforma naţională în domeniul sănătăţii, din 1992, a dus la reglementarea într-un cadru unitar a resurselor financiare şi organizaţionale, deşi, astăzi, în Italia, nu există o instituţie unică care să administreze la nivel naţional îngrijirea şi ajutorarea persoanelor în vîrstă. Aceste obiective se realizează prin intermediul unor instituţii care funcţionează pe plan local şi regional.


       În anul 2001 a fost emis de către guvern documentul referitor la „Coordonarea actului de integrare socială şi sănatate”.


       Cadrul legislativ naţional defineşte criteriile generale pentru alcătuirea sistemului de îngrijire unificat, nivelurile instituţionale implicate în planul social de sănătate (stat, regiuni, consiliile locale, instituţiile locale), instrumentele necesare pentru planificarea activităţilor (proiecte orientate, planurile naţionale sociale şi de sănătate), principalele direcţii ale serviciilor integrate, sociale şi de sănătate (ex. accesul temporar la serviciile integrate de îngrijire la domiciliu şi în centrele de sănătate).


       Nivelurile uniforme şi esenţiale de îngrijire (Uniform and Essential Levels of Care-ELCs) şi proiectele ţintă trebuie să fie cuprinse în Planul trimestrial naţional de sănătate. ELCs sunt „arii sau sectoare ale sistemului naţional de protecţie, incluzînd servicii speciale: asistenţă sanitară, calitatea vieţii, îngrijirea integrată, asistenţa de urgenţă”. Astfel, proiectul „Obiectiv: persoanele în vîrstă” urmăreşte să rezolve problema sănătăţii şi ajutorului social pentru persoanele în vîrstă, prin stabilirea de obiective, organizarea instituţiilor locale şi a formelor de asistenţă.


        Regiunile trebuie să întocmească Planul de sănătate şi de ajutor social şi să-l implementeze prin Unităţile locale de sănătate. Fiecare unitate este subdivizată în districte teritoriale, fiecare district cuprinzînd cel puţin 60.000 locuitori. Acestea trebuie să furnizeze, printre altele, informaţii, consiliere şi ajutor pentru persoanele în vîrstă.


       Planul regional de sănătate şi ajutor social stabileşte obiectivele generale şi programele pe arii specifice, în vederea îndeplinirii obiectivelor pe termen lung. La nivelul doi al organizării, Planurile executive locale (PLE) stabilesc obiective şi strategii pentru ficare Unitate locală de sănătate. Apoi, fiecare unitate locală adoptă, la nivelul districtului, propriul plan executiv local, care conţine obiective specifice şi modele de implementare. Alături de Planurile executive locale există Planurile zonale pentru ajutor social, care sunt subordonate consiliilor locale. Acestea fie le administrează direct, fie sunt delegate unităţile locale de sănătate cu adminitrarea lor.


       Decretul nr. 502/1992 stabileşte că ajutorul social şi de sănătate pentru persoanele în vârstă este finanţat de regiuni. Regiunile finanţează aceste servicii, o parte din taxe şi impozite, o altă parte din subvenţiile de stat (prin Fondul Naţional de Sănătate), din capitolul dedicat pensiilor, taxelor sau contribuţiilor sociale.


       Proiectul „Obiectiv: persoanele în vârstă” încearcă să se concentreze asupra îmbunătăţirii condiţiei acestor persoane, prin prevenire şi prin promovarea şi consolidarea independenţei acestora.


       Unităţile locale de sănătate şi cele de la nivel districtual sunt responsabile pentru asigurarea seviciilor de sănătate şi pentru planificarea ajutorului individual. Astfel, pentru a benefica de sistemul de ajutor integrat, persoanele în vîrstă trebuie să ia legătura cu lucrătorul social de la Serviciul social local sau cu medicul de familie. Aceştia din urmă vor trimite ulterior cererea la nivelul districtului. Districtul dispune de o echipă multi-profesională, o unitate de evaluare geriatrică (cu denumire diferită, în funcţie de regiune, de ex. în Veneto se numeşte Unitatea districtuală de evaluare multidimesională), care cuprinde o arie largă de profesionişti (specialist în geriatrie, psihoterapeut, soră de caritate, medic şi lucrător social).


       Această unitate are ca atribuţii:

                 - evaluarea independenţei persoanelor vîrstnice;

                 - trasarea unui plan de ajutor individual, specificînd obiectivele şi mijloacele necesare pentru a-l îndeplini;

                 - supravegherea implementării procesului de ajutor preventiv şi al planului de ajutor individual, ca şi monitorizarea şi evaluarea obiectivelor îndeplinite;

                 - stabilirea de alte obiective.

                 Serviciile oferite prin reţeaua teritorială a acestor unităţi sunt:

                 servicii de îngrijire integrată la domiciliu: este o combinaţie a activităţilor sociale şi de îngrijire integrată a sănătăţii, care are ca scop să menţină persoana în vârstă la domiciliul propriu cît mai mult timp posibil. Serviciile de sănătate sunt: îngrijirea medicală de specialitate (ex. geriatrie, psihiatrie), asistenţă, reabilitare, aprovizionarea cu medicamente şi proteze. Serviciile sociale sunt: îngrijirea personală, mâncare, îngrijirea casei, spălătorie, servicii administrative;

                 îngrijirea la domiciliu: cea de natură socială (îngrijirea personală, masă şi ajutorul în activitatea domestică); sau cea de natură medicală (asistenţă medicală, reabilitare);

                  Centre de zi, având o organizare semi-rezidenţială, în cadrul districtului, care gazduiesc persoane în vârstă cu dizabilităţi, pentru o scurtă perioadă de timp (sunt deschise ziua, 5 zile pe săptămână, 7 ore pe zi şi primesc până la 20 de persoane în vârstă). Aceste centre furnizează servicii de îngrijire medicală (prevenire, terapie şi reabilitare) şi servicii de ajutor social (îngrijire personală, încurajarea independenţei personale, activităţi recreative, terapia muncii şi activităţi sociale);

                  asistenţă la domiciliu: organizată în structuri rezidenţiale, grupuri de dimensiuni reduse, care furnizează îngrijire medicală, asistenţă socială şi activităţi de reabilitare pentru persoanele cu dizabilităţi. Îngrijirea pacienţilor poate fi extensivă sau intensivă. Prima presupune asistenţă temporară în vedera îngrijirii pe termen lung şi reabilitării (în cadrul căreia spitalizarea este limitată la stadiile acute). A doua arie cuprinde reabilitarea intensivă, având o importanţă medicală ridicată. În plus, există un aşezămînt destinat pacienţilor în fază terminală, care oferă o asistenţă paliativă (reducerea durerii, protecţie socială pentru pacienţii şi familiile lor, suport familial). 

                  Letonia

                   Sistemul de asistenţă socială are la bază principiul asigurării unor condiţii de viaţă decente (hrană, îmbrăcăminte, locuinţă, sănătate, educaţie) pentru persoanele lipsite de resurse financiare. Asistenţa socială este asigurată de autorităţile locale, sumele necesare fiind alocate de la bugetul comunităţilor locale şi se aplică diferenţiat pentru grupurile sociale cu probleme (familii monoparentale, pensionari, persoane cu dizabilităţi).

                   Sistemul de asigurări sociale reprezintă o parte a sistemului de asistenţă socială care compensează parţial veniturile unei persoane care a contribuit la acest fond. Beneficiarii acestui sistem sunt persoanele care şi-au pierdut locul de muncă, persoanele cu handicap şi cele care suferă de boli cronice, persoanele care s-au îmbolnăvit sau au suferit accidente la locul de muncă, femeile care se află în concedii pre- şi post-natale, persoanele care s-au pensionat. 

                   Această activitate este coordonată de Agenţia pentru Asigurări Sociale (SSIA), care se află în subordinea Ministerului Protecţiei Sociale al Letoniei. 

                  Principalele atribuţii ale Agenţiei sunt următoarele:

                  - asigură punerea în practică a programelor specifice de asigurări sociale (pensii, contribuţii, ajutoare băneşti) şi urmăreşte alocarea de resurse în acest sens; 

                  - administrează bugetele alocate fiecărei componente de asigurări sociale; 

                  - administrează fondurile de pensii;

                  - asigură funcţionarea sistemului de informare al cetăţenilor şi realizează schimbul de experienţă cu alte organisme similare; 

                  - asigură implementarea directivelor europene specifice.  

                   Sistemul de asigurare a seviciilor sociale pentru persoanele vârstnice este reglementat prin Legea privind serviciile sociale (1996) şi este compus din două părţi: general şi special. Lista serviciilor oferite este aprobată şi publicată anual de Ministerul Protecţiei Sociale, aceste servicii fiind finanţate de la bugetul de stat, din fonduri speciale, de către instituţii şi organizaţii de stat, private, de caritate şi religioase, precum şi din alte resurse. 

                   Serviciile sociale se desfăşoară sub coordonarea structurilor locale, la nivelul municipiilor, oraşelor şi celorlalte unităţi administrative.     

                    Lituania

                   Sistemul de protecţie socială a persoanelor defavorizate funcţionează pe baza principiului solidarităţii: persoanele apte de muncă, sprijină prin contribuţiile lor persoanele defavorizate, şomerii şi pensionarii. Bugetul alocat pensiilor şi celorlalte ajutoare specifice depinde de nivelul economic al ţării: număr de angajaţi, valoarea salariilor şi de capacitatea de colectare a fondurilor de către instituţiile cu atribuţii în domeniu.

                   La nivel naţional, potrivit legii, instituţia care se ocupă de protecţia persoanelor vârstnice este Departamentul de Stat pentru Asigurări (SODRA) aflat în subordinea Ministerului Securităţii Sociale şi a Muncii. Departamentul de Stat pentru Asigurări gestionează fondurile bugetare pentru pensii şi alte ajutoare sociale, în baza prevederilor Legii pensiilor (2002), ale Strategiei privind asigurarea unei noi calităţi a vieţii (2004) şi ale Recomandării Guvernului Lituaniei privind crearea unor forme flexibile pentru desfăşurarea activităţii (2003).  De asemenea, la nivelul guvernului au loc discuţii pentru introducerea unui sistem privat de pensii.

                   Potrivit legii, valoarea totală a pensiilor se obţine din două componente: una principală, care este primită de toate persoanele care se pensionează la vârsta prevăzută de lege şi care au contribuit la fondul de pensii pe întreaga perioadă a activităţii şi una suplimentară, stabilită în funcţie de alte criterii, printre care nivelul unei asigurări încheiate de persoana respectivă pe o perioadă de timp. Potrivit legii, persoanelor vârstnice care au pensia minimă stabilită la nivel naţional, li se returnează cheltuielile de întreţinere a locuinţelor (căldură, apă caldă şi rece). 

                   Pe lângă activitatea de protecţie a persoanelor vârstice, SODRA are atribuţii privind ajutorarea persoanelor cu dizabilităţi, a orfanilor, a persoanelor singure, a veteranilor de război, precum şi a altor categorii sociale defavorizate. 

                   Programul serviciilor sociale este stabilit la nivel local, fiind finanţat de la bugetul de stat. Lista programelor propuse la nivel local este definitivată de o comisie a Ministerului Securităţii Sociale şi a Muncii. Principalele servicii oferite persoanelor vârstnice la nivelul comunităţilor locale sunt: asigurarea întreţinerii locuinţelor, pregătirea hranei, cumpărarea de medicamente şi de bunuri de larg consum, organizarea de activităţi de întreţinere etc. Aceste programe sunt puse în practică de organizaţii de caritate care colaborează cu consiliile locale.

                   Luxemburg

                     Asistenţa socială acordată persoanelor vârstnice reprezintă una dintre componentele importante ale politicilor sociale guvernamentale. 

                     Inspectoratul General pentru Securitate Socială, care se află sub tutela Ministerului Securităţii Sociale, elaborează şi coordonează politica în domeniu.

                     Pentru persoanele vârstnice dependente se acordă alocaţii care pot compensa, în parte, cheltuielile pentru întreţinerea persoanei vârstnice sau cheltuielile pentru o terţă persoană care are grijă de aceasta, indiferent dacă  locuieşte în propria sa locuinţă sau se află sub supraveghere, într-o unitate specializată.

    MAREA BRITANIE

    Serviciile de protecţie socială oferite persoanelor vârstnice includ:

· asistenţa socială; 

· asistenţa medicală;

·  asistenţa la domiciliu;

· facilităţi de transport;

· consiliere pe probleme specifice;

· pensii de stat şi pensii ocupaţionale, de competenţa Ministerului Muncii şi Pensiilor, a Ministerului Lordului Cancelar; 

· subvenţii de căldură şi alocaţii pentru un venit minim garantat; 

· facilităţi de instruire;

· facilităţi de petrecere a timpului liber şi voluntariat;

· alte servicii locale, precum cluburi de zi etc.

    Astfel, aceste servicii sunt de competenţa autorităţilor publice naţionale sau locale, după caz, în funcţie de specificul lor. Unele din aceste servicii sunt, de asemenea, oferite de organizaţii neguvernamentale sau de sectorul privat. Guvernul răspunde de iniţiativele centrale, Ministerul Culturii, Mass Mediei şi Sportului de active ageing (asigurarea unei vieţi active după pensionare), Ministerul Apărării se preocupă de problemele veteranilor, Oficiul viceprim-ministrului de guvernarea locală, inclusiv de asistenţa la domiciliu, Ministerul Educaţiei şi Formării Profesionale de învăţarea continuă, Ministerul Sănătăţii de îngrijirea medicală şi de serviciile sociale, Ministerul de Interne de voluntariat, de impactul criminalităţii asupra persoanelor vârstnice, Administraţia Fiscală de regulile privind taxele, pensiile şi beneficiile, Ministerul Lordului Cancelar de serviciile juridice şi de consultanţă, de interesele celor cu capacitate de exerciţiu restrânsă, Ministerul Industriei şi Comerţului de legislaţia privind discriminarea bazată pe vârstă la angajare şi training, de studiile privind problemele consumatorilor vârstnici, Ministerul Transporturilor de accesul la transportul public, mobilitate, incluziune, Trezoreria se preocupă de implicaţiile financiare ale pensiilor, îngrijirii medicale şi beneficiilor, iar Ministerul Muncii şi Pensiilor este responsabil de pensiile şi beneficiile legate de dizabilităţi şi discriminarea pe motive de vârstă.  

  Comitetul Guvernului privind Persoanele Vârstnice (2001) este organismul de coordonare interguvernamentală a acţiunilor din acest domeniu. Secretarul de stat pentru muncă şi pensii este responsabilul guvernamental pentru persoanele vârstnice. Acesta conduce Departamentul pentru problemele persoanelor vârstnice, care are ca atribuţii monitorizarea guvernamentală a celorlalte ministere şi menţinerea unor contacte periodice cu acestea în domeniul protecţiei persoanelor vârstnice. Un grup partenerial al profesioniştilor şi experţilor naţionali în materie, împreună cu persoanele vârstnice din Grupul consultativ informează grupul de lucru al Comitetului.

   O guvernare mai bună pentru persoanele vârstnice (1998) a fost un program guvernamental menit să îmbunătăţească serviciile publice pentru persoanele vîrstnice şi să promoveze ca metode de lucru acţiunea, cercetarea şi consultarea. El a stimulat o varietate de programe, devenind o reţea la care s-a asociat şi Grupul consultativ al persoanelor vârstnice.

   La iniţiativa autorităţilor centrale, Grupul de performanţă şi inovaţie a întocmit raportul Câştigarea jocului de generaţie, ce a examinat activitatea economică regresivă a persoanelor cu vârste cuprinse între 50 şi 65 de ani. La această acţiune au participat experţi, pe bază de voluntariat. Ministerul Muncii şi Pensiilor a raportat premierului concluziile raportului, în vederea adoptării măsurilor care se impun din concluziile acestuia.

   Cadrul naţional de servicii pentru persoanele vârstnice este o abordare centrată pe client, ce defineşte opt categorii de standarde aplicabile protecţiei sociale şi sănătăţii persoanelor vârstnice, după cum urmează: discriminarea pe motive de vârstă; îngrijirea oferită persoanei; îngrijirea intermediară; îngrijirea spitalicească; atacul cerebral; pierderea capacităţilor loco-motorii; sănătatea mentală; promovarea sănătăţii şi viaţa activă. Ministerul Sănătăţii a mărit eficacitatea acţiunilor în domeniu prin implicarea organizaţiile partenere (autorităţile locale, voluntarii, persoanele vârstnice) în luarea deciziilor.

       Olanda

      Grija faţă de persoanele vârstnice reprezintă una dintre componentele esenţiale ale politicilor guvernamentale în materia protecţiei sociale. Politica referitoare la persoanele în vârstă este rezultatul unui dialog permanent între autorităţile centrale şi cele locale, furnizorii de servicii sociale, organizaţiile neguvernamentale ce reprezintă interesele vârstnicilor. Acest dialog este esenţial pentru asigurarea coordonării tuturor acestor actori în procesul de asistenţă socială având drept scop fundamental îmbunătăţirea calităţii vieţii.

     Guvernul are un rol determinant în acest proces, atât la nivel central, cât şi la nivel regional şi local. Ministerul Sănătăţii şi Sporturilor este principalul responsabil pentru coordonarea politicilor referitoare la persoanele vârstnice, prin alocarea de fonduri şi elaborarea de proiecte în domeniu.

      De asemenea, în condiţiile existenţei unui sistem de securitate socială descentralizat, autorităţile locale asigură implementarea politicilor sociale, prin acordarea de asistenţă şi facilităţi pentru bătrâni, în special prin reducerile de taxe şi impozite, realizarea transportului persoanelor nedeplasabile, îmbunătăţirea condiţiilor de locuit, organizarea de activităţi sportive şi de recreere pentru pensionari.

     Tot în acest sens, nu trebuie omis aportul organizaţiilor non-profit ce promovează interesele persoanelor vârstnice şi care alături de autorităţile locale, se implică în furnizarea de servicii sociale adaptate acestei categorii de persoane.

                Trebuie menţionat şi faptul că Inspectoratul pentru sănătate, organism aflat în subordinea Ministerului Sănătăţii şi Sporturilor, este responsabil cu audit-ul calităţii privind asistenţa socială şi medicală, la fel şi pentru ajutorul pentru întreţinerea locuinţelor furnizat persoanelor vârstnice.

                  POLONIA

                   În pofida privatizării multor unităţi şi servicii medicale şi de ajutor social, serviciile oferite pentru persoanele în vârstă rămân, în mare parte, în competenţa instituţiilor publice. Nu există, însă, nici o instituţie centrală care să asigure coordonarea ajutorului pentru persoanele în vârstă la nivel naţional. Astfel încât, ajutorul pe care îl primesc aceştia diferă foarte mult, în funcţie de unitatea administrativă în care se află. Acolo unde serviciile au fost privatizate, modul de organizare, tipul de asistenţă şi standardele acesteia sunt destul de puţin influenţate de autorităţile publice.

                   Sistemul de ajutor social şi îngrijire a sănătăţii pentru bătrâni este organizat la nivelul unităţilor administrativ-teritoriale şi al subdiviziunilor acestora. În domeniul sănătăţii, se manifestă aceeaşi tendinţă ca în restul Europei, anume de a scurta perioada de îngrijire în spitale şi de a promova un model de sprijin social în cadrul comunităţilor.

                   Ajutorul de sănătate geriatric este oferit pe trei nivele şi este dezvoltat pe modelul ajutorului social comunitar. Ajutorul primar cuprinde: asistenţa geriatrică (în clinici specializate, 40 pentru fiecare voievodat); consultaţii psihiatrice ambulatorii (o clinică pentru fiecare voievodat). Ajutorul secundar: secţii geriatrice în spitale (18-85 paturi pentru 5 voievodate); secţii de psihiatrie geriatrică; secţii de boli cronice (de la 2-15 secţii la 2 voievodate). Ajutorul terţiar: spitalizarea de lungă durată (462-4000 de paturi la 3 voievodate), clinici de reabilitare (anumiţi pacienţi sunt trataţi şi la domiciliu, 1-140 clinici la 3 voievodate), îngrijirea la domiciliu (numai într-un singur voievodat există această formă de îngrijire a persoanelor în vârstă), azile specializate, care sunt finanţate din donaţii, îngrijirea la domiciliu oferită de organizaţii nonguvernamentale numite “Caritas”.

                   Serviciile sociale sunt organizate la nivelul consiliilor locale şi oferă ajutor prin centrele de îngrijire socială: ajutor în gospodărie; ajutor personal; terapie de reabilitare; ajutor financiar de urgenţă (finanţat de bugetele locale, în timp ce ajutorul pentru persoanele cu dizabilităţi psihice este finanţat de la bugetul de stat). 

                   Noua legislaţie introdusă în anul 2004 a creat obligaţia familiilor să contribuie la co-finanţarea pentru spitalizarea persoanelor în vârstă.

  PORTUGALIA

      Protecţia socială a persoanelor vârstnice este reglementată de Legea-cadru nr. 32/2002 din 20.12.2002, intrată în vigoare la 1.01.2003.

     Institutul de securitate socială răspunde de administrarea pensiilor, de garantarea veniturilor minime şi de acţiunile sociale. El este coordonat de serviciile centrale ale Ministerului Securităţii Sociale, Familiei şi Copilului.

     Asigurările de sănătate sunt de competenţa Serviciului Naţional de Sănătate, subordonat Ministerului Sănătăţii. Serviciul Naţional de Sănătate îşi exercită atribuţiile în mod descentralizat, prin intermediul autorităţilor regionale, subregionale şi locale, conform diviziunii administrative a teritoriului.

                SLOVENIA

     Sistemul de pensii constă în pensii obligatorii, bazate pe principiul solidarităţii dintre generaţii, precum şi în pensii adiţionale obligatorii sau voluntare.

     Institutul de pensii şi asigurări pentru dizabilităţi, având statutul de institut public, este responsabil de asigurările obligatorii. El operează prin intermediul unor reprezentanţe la nivel regional şi se autoadministrează de către membrii uniunilor meşteşugăreşti, ai asociaţiei angajatorilor, ai pensionarilor şi ai guvernului.

     Asigurarea obligatorie de sănătate este  de competenţa Institutului de Asigurări de Sănătate care operează prin intermediul unor reprezentanţe la nivel regional şi al unor oficii pe domenii de activitate. Se autoadministrează de către reprezentanţii persoanelor asigurate şi ai angajatorilor.

     Ministerul Muncii, Familiei şi Afacerilor Sociale este responsabil de supervizarea Institutului de pensii şi asigurări pentru dizabilităţi. Ministerul Sănătăţii elaborează programul serviciilor de sănătate şi de îngrijire a persoanelor asigurate, împreună cu Institutul de Asigurări de Sănătate şi reprezentanţii instituţiilor şi profesiilor medicale.

                  Beneficiile şi serviciile de asistenţă familială şi socială sunt asigurate de centrele sociale locale, subordonate Ministerului Muncii, Familiei şi Afacerilor Sociale.

                 SPANIA

                   În Spania există un sistem de securitate socială contributiv şi obligatoriu unic. El cuprinde un sistem general pentru sectorul industrial, servicii şi sisteme speciale pentru agricultori, lucrătorii independenţi, sectorul minier, pescuit etc.
 

                   Principalele instituţii implicate în elaborarea şi realizarea politicii de protecţie socială sunt: Ministerul Muncii şi Problemelor Sociale, Ministerul Sănătăţii şi Protecţiei Consumatorului. Sub coordonarea lor se află: Institutul Naţional de Securitate Socială (INSS) aflat sub conducerea Ministerul Muncii şi Problemelor Sociale; Institutul Naţional de Gestiune Sanitară (INGESA) care este subordonat Ministerului Sănătăţii şi Protecţiei Consumatorului şi cooperează cu comunităţile autonome. Principalul obiectiv este promovarea coerenţei serviciilor de sănătate care intră în competenţa comunităţilor autonome; Serviciul Public de folosire a forţei de muncă (SEPEE) care gestionează ajutorul de şomaj; Institutul social al Marinei (ISM); Trezoreria Generală a Securităţii Sociale (TGSS); Institutul pentru persoane în vârstă şi Servicii sociale (IMSERSO) care se ocupă de serviciile sociale complementare, de asistenţa şi prestaţiile noncontributive destinate persoanelor în vârstă.

                   Comunităţile locale autonome îşi asumă competenţele de gestionare a asistenţei sanitare, punând în acţiune modele de finanţare la nivel regional, planuri de acţiune socio-sanitare, norme de calitate prevăzute în contractele de prestări de servicii. 

                  Consiliul Naţional pentru Persoanele în Vârstă a fost înfiinţat, iniţial, în 1994, prin Decretul Regal 2171/1994 (Real Decreto 2171, de 4 noviembre), modificat în 1999 (Real Decreto 428/1999). Recent a fost elaborat un nou cadru de reglementare prin Decretul Regal 117 din 4 februarie 2005, modificat în luna martie (BOE de 11.03.2005). Consiliul Naţional pentru Persoanele în Vârstă se află în componenţa Institutului pentru Persoane în Vârstă şi Servicii Sociale (restructurat prin Real Decreto 1226/2005 de 13 octubre).

                  În preambulul actului de reglementare a activităţii Consiliului Naţional pentru Persoanele în Vârstă se preciza că experienţa ultimilor ani a impus actualizarea structurii şi competenţei Consiliului, pentru a activa modul de funcţionare, pentru a face mai eficiente acţiunile şi pentru a consolida reprezentarea prin cooptarea reprezentanţilor diferitelor consilii ale persoanelor în vârstă din comunităţile autonome şi a altor organizaţii teritoriale, statale şi nonstatale.

                  În Decret se menţiona faptul că, în anul 2004, a fost reînnoită structura Ministerului Muncii şi Afacerilor Sociale şi, cu acest prilej, preşedintele Consiliului Naţional pentru Persoanele în Vârstă a devenit Secretar de stat pentru servicii sociale, familie şi persoane cu handicap. Cu acest prilej, Institutul Migraţiei şi Serviciilor Sociale s-a transformat în Institutul Persoanelor în Vârstă şi Serviciilor Sociale, guvernul încercând astfel să amplifice politica de protecţie a persoanelor în vârstă.

                  Guvernul a apreciat că programele din acest domeniu nu se pot realiza fără participarea şi colaborarea directă a persoanelor direct interesate. Consiliul funcţionează în acord cu legea de organizare şi funcţionare a administraţiei generale a statului (Ley 6/1997, de 14 de abril). Înfiinţarea Consiliului s-a făcut la propunerea Ministerului Muncii şi Afacerilor Sociale, cu acordul Ministerului Administraţiei Publice, prin Decizia Consiliului de Miniştri din 4 februarie 2005. 

                  În articolul 1 se precizează natura şi scopul Consiliului, organism interministerial cu caracter de consiliere şi consultativ al administraţiei generale, subordonat Ministerului Muncii şi Afacerilor Sociale. Consiliul Naţional al Persoanelor în Vârstă are scopul de a instituţionaliza colaborarea şi participarea persoanelor în vârstă în definirea, aplicarea şi monitorizarea politicii de protecţie, inserţie socială şi asigurare a calităţii vieţii, prin competenţele oferite de administraţia generală a statului.

                  Articolul 2 se referă la principalele funcţii ale Consiliului:

a) formularea propunerilor referitoare la liniile strategice şi priorităţile politicii de protecţie a persoanelor în vârstă;

b) participarea la elaborarea şi dezvoltarea serviciilor corespunzătoare situaţiei de dependenţă şi a programelor pentru persoanele în vârstă;

c) informarea în legătură cu proiectele referitoare la persoanele în vârstă şi consultarea cu alte departamente şi instituţii ce acţionează pentru persoanele în vârstă;

d) consilierea Ministerului Muncii şi Afacerilor Sociale în problema acordării subvenţiilor destinate organizaţiilor nonlucrative ale persoanelor în vârstă;

e) stimularea dezvoltării mişcării asociative şi participarea persoanelor în vârstă în societate;

f) iniţierea unor sisteme de cooperare între puterea publică şi organizaţiile sociale;

g) promovarea realizării unor studii referitoare la persoanele în vârstă;

h) perfecţionarea standardelor de calitate în organizaţiile, centrele şi serviciile pentru persoanele în vârstă;

i) reprezentarea grupurilor persoanelor în vârstă în relaţiile cu celelalte instituţii naţionale şi internaţionale.

                  În articolul 3 este prezentată componenţa Consiliului: un preşedinte, doi vicepreşedinţi, un secretar şi consilieri aleşi pe o perioadă de patru ani (art.1). Preşedintele are titlul de secretar de stat pe servicii sociale, familie şi persoanele cu handicap (art.4). El conduce, promovează şi coordonează activitatea Consiliului; reprezintă Consiliul; convoacă sesiunile ordinare şi extraordinare ale plenului; prezidează sesiunile şi moderează dezbaterile; stabileşte ordinea de zi a sesiunilor, ţinând cont de propunerile şi cererile membrilor; supraveghează aplicarea reglementărilor în domeniu; vizează actele şi certificatele emise de Consiliu; poate semna acorduri cu alte instituţii naţionale şi internaţionale (art.4).

                   Vicepreşedinţii: un prim-vicepreşedinte al Direcţiei Generale a Institutului Persoanelor în Vârstă şi Servicii Sociale (IMSERSO);  vicepreşedintele secund va fi un reprezentant al organizaţiilor persoanelor în vârstă, ales de acestea (art.5). 

                   Consilierii vor fi: câte un consilier cu rang de  director general în departamentele ministeriale din Justiţie, Economie, Finanţe, Educaţie şi Ştiinţă, Muncă şi Afaceri Sociale, Preşedinţie, Sănătate şi Protecţia Consumatorului; patru reprezentanţi în administraţiile autonome, aleşi de Confederaţia sectorială a Afacerilor Sociale; doi reprezentanţi ai administraţiei locale, desemnaţi de Federaţia Spaniolă  a Municipiilor şi Provinciilor; 25 de consilieri, reprezentanţi ai organizaţiilor, asociaţiilor şi federaţiilor persoanelor în vârstă (15 statale, 10 nonstatale). Consilierii au funcţii organizatorice, participă la dezbateri, fac propuneri, elaborează informări, exercită dreptul la vot etc.

                   Secretarul este unul din reprezentanţii organizaţiilor persoanelor în vârstă (art.7). El asistă la şedinţe, are drept de vot, convoacă sesiunile, redactează documentele şi actele emise de Consiliu. Consiliul funcţionează în plen şi în cadrul consiliilor permanente în care se dezbat şi se aprobă documentele Consiliului (art.8). Comisiile sunt conduse de un preşedinte şi un vicepreşedinte. 

                   Consiliul prezintă un raport anual în faţa IMSERSO.  

                   SUEDIA

                   În Suedia, politica de protecţie socială a persoanelor în vârstă se desfăşoară pe mai multe nivele. La nivel naţional, guvernul şi parlamentul elaborează strategiile politicii şi stabilesc măsurile financiare necesare. La nivel regional, comisiile (21) sunt responsabile de domeniul sănătăţii şi îngrijirii medicale. La nivel local, municipalităţile (290) sunt obligate prin lege să asigure servicii sociale şi de îngrijire la domiciliu, conform nevoilor persoanelor în vârstă. Ele beneficiază de un grad mare de autonomie, în raport cu guvernul. Consiliile regionale şi municipale au dreptul de a stabili taxe locale şi priorităţile pentru protecţia persoanelor în vârstă aflate în teritoriu.

                   Consiliul Naţional al Protecţiei Sociale se află sub coordonarea Ministerului Sănătăţii şi Protecţiei Sociale. El este compus din 6 unităţi regionale, locale şi municipale.

                   Consiliul Naţional al Protecţiei Sociale este condus de un director general, asistat de un director care răspunde de serviciile sociale şi de un alt director, responsabil de elaborarea strategiei şi planificării.            Consiliul are patru departamente:  Departamentul pentru îngrijirea sănătăţii şi serviciilor medicale;  Departamentul cu problemele de protecţie socială,  Departamentul de supervizare a serviciilor de sănătate; Centrul de epidemiologie;  Institutul de evidenţă a datelor  şi practicilor (IMS).

                   În cadrul Departamentului de protecţie socială există un Oficiu de protecţie şi îngrijire a persoanelor în vârstă şi a persoanelor cu handicap, care se ocupă cu îngrijirea familială, individuală, cu finanţarea şi cu colectarea unor date statistice referitoare la acest domeniu. Acesta prezintă un raport anual în faţa guvernului, referitor la: modul în care a fost aplicată politica în domeniul protecţiei persoanelor în vârstă, nevoile şi utilizarea serviciilor sociale şi de sănătate, costurile şi resursele primite. 

                   Raportul este însoţit de studii tematice legate de  problematica protecţiei persoanelor în vârstă.

                   Conform ultimului raport, scopurile politicii de protecţie a persoanelor în vârstă au fost: garantarea securităţii financiare a acestora;   buna îngrijire la domiciliu şi asigurarea serviciilor în funcţie de nevoi, conform propriei alegeri şi standardelor celor mai înalte. În acord cu legea referitoare la serviciile sociale (The Social Services Act-1982), persoanele în vârstă au dreptul să beneficieze de servicii publice şi ajutor, astfel încât să poată să se întreţină zilnic. Legea referitoare la sănătate şi serviciile sociale (The Health and Medical Services Act, 1983) impune acordarea îngrijirii medicale tuturor cetăţenilor, la cele mai înalte standarde. 

                   Politicile publice şi programele legate de îngrijirea sănătăţii şi oferirea serviciilor sociale persoanelor în vârstă prezintă un interes naţional şi sunt finanţate în totalitate prin taxe. Persoanele în vârstă ce utilizează serviciile plătesc doar 5-6% din costuri, 82-85% fiind acoperite prin sumele obţinute din colectarea taxelor locale. Taxele colectate la nivel naţional acoperă aproximativ 10% din cheltuielile pentru protecţia persoanelor în vârstă. Faptul că majoritatea finanţării provine din fondurile locale confirmă rolul independent al autorităţilor locale, în raport cu guvernul.

                   Încă din 1990, reforma Ädel a început acest proces de descentralizare, motivat de faptul că sistemul naţional de sănătate înregistra o criză profundă. Rezultatele obţinute în urma procesului de descentralizare au fost remarcabile. În ultima perioadă a crescut ponderea îngrijirii la domiciliu, în raport cu îngrijirea la nivel instituţional, sporind responsabilitatea şi rolul familiei.

                   O altă problemă este selectarea şi pregătirea cadrelor specializate în îngrijirea persoanelor în vârstă la domiciliu. Se preconizează că, în Suedia, în anul 2005 va fi nevoie de 200.000 de cadre pentru îngrijirea persoanelor în vârstă. În viitor, problemele care preocupă sunt: creşterea calităţii serviciilor, folosirea medicamentelor de către persoanele în vârstă, scăderea costurilor îngrijirii persoanelor în vârstă, găsirea unor noi resurse de finanţare şi cooperare la nivele diferite (local, regional, interregional).

                   Ungaria



Sistemul de protecţie socială în Ungaria se compune din:  pensii pentru limita de vârstă, crearea unor fonduri private de pensii, asistenţa medicală, ajutoare sociale etc.



Sistemul de pensii în Ungaria este administrat de Ministerul de Finanţe prin intermediul Fondului de asigurare a pensiei. Contribuţiile baneşti sunt colectate de Agenţia de colectare a taxelor de stat. De pensiile pentru limita de vârstă beneficiază persoanele care au depăşit 62 de ani.



Se are în vedere introducerea unui sistem de protecţie socială îmbunătăţit,  în scopul reducerii inegalităţilor sociale, sistem care este coordonat de Ministerul sănătăţii, familiei si al afacerilor sociale.



Categoria persoanelor în vârstă beneficază de sistemul de ajutor social naţional, ajutorul social aordîndu-se persoanelor aflate într.o situaţie financiară dificilă. 

De asemenea, există un sistem de asistare a persoanelor vârstnice, compus din servicii primare şi servicii la domiciliu. Serviciile primare sunt create pentru acele persoane în vârstă care nu au nevoie de îngrijire permanentă la domiciliu, dar care pot primi un ajutor în activităţile casnice sau în activitatea curentă. Serviciul la domiciliu este organizat la nivelul comunităţilor locale,  care sunt răspunzătoare şi de finanţarea acestuia. 

Aceste servicii includ: instituţii care acordă de ajutor şi îngrijire. (cluburi pentru persoanele în vârstă, case pentru pacienţii cu dizabilităţi şi cei cu probleme psihiatrice sau pentru pacienţi depedendenţi), instituţii de îngrijire pe timp de zi, instituţii care oferă adăpost temporar.

� Trends in Social Protection in Finland 2004-2007, Ministry of Social Affairs and Health Publications 2005;  Strategies for Social Protection 2010.


� www.sfm.fi


� Local Government Act; Act on Central Government Transfers to Local Government; Act on Planning and Government Grants for Social Welfare and Health Care.


� Trends in Social Protection in Finland 2004-2007, Ministry of Social Affairs and Health Publications 2005.


� Act on the Status and Rights of Social Welfare Clients (812/2000); Act on the Status and Rights of Patients; Nordic Agreement on Social Services and Social Assistence; Statutory social welfare and health cares (Brochures 2001).


� http://europa.eu.int/comm/employment_social/missoc


� www.ika.gr


�  http://europa.eu.int/comm/employment_social/missoc

